KOMISSION TIEDONANTO NEUVOSTOLLE Cotonoun sopimuksen 96 artiklan mukaisten neuvottelujen aloittamisesta Togon tasavallan kanssa

Cotonoussa 23. kesäkuuta 2000 allekirjoitetun AKT-EY-kumppanuussopimuksen, jonka Togon tasavalta on allekirjoittanut, 9 artiklan 2 kohdassa määritetään olennaiset osat, joihin kumppanuus perustuu. Ihmisoikeuksien kunnioittaminen, demokratian ja oikeusvaltion periaate muodostavat sopimuspuolten sisä- ja ulkopolitiikan perustan ja ovat edellä tarkoitettuja olennaisia osia.

Tarkistetun neljännen Lomén yleissopimuksen 366 a artiklan mukaisesti käytyjen ja 21. kesäkuuta 1998 pidettyjen presidentinvaalien tulosten laskennan keskeytymisen jälkeen aloitettujen neuvottelujen perusteella Euroopan unioni päätti olla käynnistämättä uudelleen lokakuussa 1992 keskeytettyä yhteistyötä, koska viranomaiset eivät olleet toteuttaneet vaalien yhteydessä havaittujen ongelmien ratkaisemiseksi tarvittuja toimenpiteitä. Päätöksessä tarkoitettiin kuitenkin että Euroopan unioni välttää, niin paljon kuin mahdollista, rankaisemasta Togon yhteiskuntaa, ja että se myötävaikuttaa tukemalla Lomén konvention olennaisten osien kunnioittamista.

Perinteisen opposition boikotoimien parlamenttivaalien jälkeen Euroopan unioni vetosi heinäkuussa 1999 viranomaisiin vuoropuhelun aloittamiseksi uudelleen opposition kanssa. Unioni on sitoutunut osallistumaan tällaiseen Togon sisäiseen vuoropuheluun. Lomén puitesopimuksen mukaisen vuoropuhelun perusteella laadittiin uusi vaalilaki, perustettiin riippumaton vaalilautakunta (CENI), saatiin tasavallan presidentiltä vakuutus olla asettumatta ehdokkaaksi vuoden 2003 presidentinvaaleihin ja annettiin sitoumus järjestää ennenaikaiset parlamenttivaalit vuonna 2000. Tämän jälkeen Euroopan unioni vahvisti demokraattisten vaalien järjestämisen ja ihmisoikeuksien parantamisen poliittisiksi tavoitteiksi, joiden saavuttamisen myötä yhteistyö Togon kanssa voitaisiin aloittaa uudelleen.

Koko Lomén puitesopimuksen tosiasiallinen täytäntöönpano ja ennen kaikkea ennenaikaisten parlamenttivaalien järjestäminen on kuitenkin kyseenalaista, sillä Togon hallitus on yksipuolisesti muuttanut vaalilakia ja CENI:n kokoonpanoa. Perinteinen oppositio boikotoi 30. lokakuuta 2002 järjestettyjä parlamenttivaaleja, jotka järjestettiin sellaisen vaalilain nojalla, jota oppositio ei tunnusta. Togon hallitukselle osoitetut Euroopan unionin viralliset yhteydenotot ja julistukset ja kansainvälisen yhteisön kehotukset noudattaa Lomén puitesopimuksen määräyksiä eivät ole johtaneet myönteisiin tuloksiin ja Euroopan unioni onkin julistanut, että vaalien järjestämistapa ei edistä demokratian kehitystä Togossa. Myös 1. kesäkuuta 2003 pidettyjen presidentinvaalien jälkeen Euroopan unioni ilmaisi huolensa ennen vaaleja, niiden aikana ja niiden jälkeen sattuneista välikohtauksista. Oppositioaktivistien pidätykset ja vangitsemiset sekä lehdistön uhkailu aiheuttavat myös huolta.

Yhteistyön uudelleen aloittamisen edellytyksenä olleita poliittisia tavoitteita ei siis ole saavutettu eikä niitä sovelleta enää. Viranomaiset ymmärtävät, että Euroopan unionin ja perinteisen opposition kanssa käytävä vuoropuhelu on umpikujassa, joten ne ilmoittivat halukkuudestaan käynnistää vuoropuhelun uudelleen Euroopan unionin kanssa. Togon pääministeri Koffi Sama tapasi 2. lokakuuta 2003 puheenjohtaja Romano Prodin ja pyysi tätä harkitsemaan Cotonoun sopimuksen 96 artiklan mukaisten neuvottelujen aloittamista. Pääministeri totesi, että Togon hallitus pyrkii lujittamaan demokratiaa ja on valmis työskentelemään demokratian ja ihmisoikeuksien puolesta ja löytämään tarvittavat ratkaisut. Hän pyysi EU:lta päättäväistä tukea tämän prosessin toteuttamiseksi.

Komissio haluaa käyttää tilaisuuden hyväksi vuoropuhelun aloittamiseksi uudelleen. Komissio on samaa mieltä Togon viranomaisten kanssa siitä, että Cotonoun sopimuksen 96 artiklan mukaiset neuvottelut ovat soveltuvin lainsäädännöllinen väline. Komissio pyytää jäsenvaltioita käynnistämään neuvottelut Togon tasavallan kanssa, jotta saadaan selville, onko Togo tosiaan valmis käymään todellista vuoropuhelua eri oppositiopuolten kanssa demokraattisen prosessin käynnistämiseksi kaikilla yhteiskunnan tasoilla. Lomén puitesopimukseen perustuvan vuoropuhelun tavoitteena on oltava demokratian palauttaminen kokonaisuudessaan sekä ihmisoikeuksien ja perusvapauksien, kuten lehdistönvapauden, kunnioittaminen. Tällaisissa neuvotteluissa voidaan myös uudistaa Togon demokraattisen prosessin edellyttämät poliittiset tavoitteet.

Neuvottelujen perusteella voidaan myös määrittää, onko syytä jatkaa 14. joulukuuta 1998 tehtyä päätöstä olla käynnistämättä yhteistyötä uudelleen vai olisiko toteutettava uusia Cotonoun sopimuksen 96 artiklassa tarkoitettuja aiheellisia toimenpiteitä.

Näistä syistä komissio ehdottaa, että neuvosto pyytää Togon tasavaltaa Cotonoun sopimuksen 9 ja 96 artiklan mukaisiin neuvotteluihin liitteenä olevan kirjeluonnoksen mukaisesti.

Neuvottelujen aikana sovelletaan 14. joulukuuta 1998 tehtyä päätöstä olla käynnistämättä yhteistyötä uudelleen Togon kanssa, mutta samalla pyritään mahdollisuuksien mukaan olemaan rankaisematta kansalaisyhteiskuntaa mainitun päätöksen mukaisesti.

LIITE

Bryssel

Herra Koffi Sama

Togon tasavallan pääministeri

Lomé

Togo

LUONNOS

Arvoisa herra pääministeri,

Tapaamisessanne Euroopan komission puheenjohtajan Romano Prodin kanssa 2. lokakuuta 2003 esititte Togon hallituksen toiveen aloittaa uudelleen Cotonoun sopimuksen 96 artiklan mukainen vuoropuhelu Euroopan unionin kanssa Togon demokratiaprosessista ja ihmisoikeustilanteesta keskustelemiseksi.

Euroopan unioni on kanssanne samaa mieltä siitä, että heinäkuusta 1999 alkaen unionin ja Togon välillä käyty vuoropuhelu ei ole johtanut toivottuihin tuloksiin ja että on syytä tarkastella yhdessä, kuinka nykyisestä poliittisesta umpikujasta päästäisiin ulos. Euroopan unionin mielestä 96 artiklan mukainen vuoropuhelu on soveltuvin tapa.

Näin ollen meillä on yhteisön ja Euroopan unionin jäsenvaltioiden nimissä kunnia kutsua maanne Cotonoun sopimuksen 96 artiklan mukaisiin neuvotteluihin tilanteen tarkastelemiseksi soveltuvalla tavalla ja tarvittaessa tilanteen parantamiseksi kyseisen sopimuksen määräysten mukaisesti.

Euroopan unioni haluaa erityisesti saada tietää, millaisia aikeita Togon hallituksella on käynnistää tosiasiallinen vuoropuhelu eri oppositiopuolien kanssa, jotta demokratian palautumiseen kaikilla yhteiskunnan tasoilla johtava todellinen demokratisointiprosessi saataisiin käyntiin. Euroopan unioni toivoo myös keskusteluja Togon ihmisoikeustilanteesta ja perusvapauksista kuten lehdistönvapaudesta, saadakseen tietää, mitä toimenpiteitä Togon hallitus on toteuttanut tilanteen parantamiseksi.

Ehdotamme, että nämä neuvottelut käydään lähitulevaisuudessa yhteisesti sovittavana päivämääränä Euroopan unionin neuvoston tiloissa Brysselissä.

Kunnioittavasti

Neuvoston puolesta Komission puolesta

Jäljennös: AKT:n suurlähettiläskomitean puheenjohtaja

AKT-maiden ryhmän pääsihteeri